El programa lúdic-educatiu “Esplai de xiquets” comença aquest dissabte
13 d’octubre 2016

![](/media/y15bqsc4/___________________________esplai_.jpg)

El programa _Esplai de xiquets_ que organitza la delegació de Joventut de l'Ajuntament de Sagunt comença aquest cap de setmana, concretament el dissabte, 15 d'octubre. Es tracta d'una programació lúdic-educativa que es desenvoluparà els dissabtes de matí, fins al 3 de juny, amb la finalitat de fomentar la realització d'activitats durant el temps lliure dels xiquets i xiquetes d'infantil i primària. Entre les activitats, en les quals està previst que participen més de 40 menors, hi haurà tallers, jocs, excursions i totes elles estaran dirigides per monitors titulats. 

Concretament, és un projecte que pretén donar als veïns del municipi un servei ampli i a la mesura de les seues necessitats, ajudant-los en la tasca educativa mitjançant activitats que treballen la cura del medi ambient, els hàbits saludables i el coneixement de l'ampli patrimoni que conserva la ciutat. 

El projecte té com a punt de partida que el joc i les relacions entre els xiquets són fonamentals per al desenvolupament. A més, són activitats molt pensades i organitzades que compleixen amb cinc requisits importants: temps, espai, joguets i objectes diversos, companys i adults que comparteixen i acompanyen el joc.

El principal objectiu d'aquest programa és facilitar al màxim aquests requisits, proporcionant als xiquets espais adequats i condicionats per a les activitats, facilitant la seua trobada i seleccionant la programació que es va a desenvolupar amb criteris de qualitat. 

Una de les propostes és rescatar el joc de l'oblit i contrarestar els efectes negatius de la cultura de la imatge imposada amb alternatives on se suggereixen jocs creatius i simbòlics.

Atenent als xiquets als quals va destinat el programa, les activitats i programes que es plantegen treballaran aspectes com:

• El reciclatge, la reducció i la reutilització de materials de deixalla, amb els quals es construiran joguets i es conscienciarà als xiquets de la gran quantitat de deixalla que es produeix en la família.

• Es treballaran hàbits saludables amb els participants: la pràctica d'esports, la ingesta de fruites i verdures, la neteja de les dents o la cura dels peus.

• Aprendrem del gran patrimoni amb el qual compta el municipi, amb històries, contacontes, escenificacions, eixides i excursions.

• Treballarem la co-responsabilitat des de xicotets per a aconseguir una societat mes justa i igualitària.

*   [](http://www.facebook.com/sharer.php?u=https://aytosagunto.es/va/actualitat/el-programa-ludic-educatiu-esplai-de-xiquets-comenca-aquest-dissabte/ "Facebook")
*   [](http://twitter.com/share?url=https://aytosagunto.es/va/actualitat/el-programa-ludic-educatiu-esplai-de-xiquets-comenca-aquest-dissabte/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/el-programa-ludic-educatiu-esplai-de-xiquets-comenca-aquest-dissabte/ "Linked In")
*   [](mailto:?body=https://aytosagunto.es/va/actualitat/el-programa-ludic-educatiu-esplai-de-xiquets-comenca-aquest-dissabte/)